Alcaraz se vreugde, Raducanu se traneEmma Raducanu. Foto: Julian Finney/Getty Images/AFP. Die loopbane van twee van wêreldtennis se blinkste jong sterre is besig om vinnig rigting te kry, maar hulle volg ongelukkig nie dieselfde trajek nie. Terwyl Carlos Alcaraz wil aanhou droom, het Emma Raducanu se loopbaan skielik in ietwat van ŉ nagmerrie ontaard. Die 19-jarige Brit het verlede jaar die verbeelding van die tenniswêreld aangegryp toe sy ook in New York die septer geswaai het. Sy het in 2021 onder meer die eerste kwalifiseerder geword om ŉ Grand Slam-titel te wen, terwyl sy ook die eerste vrouespeler sedert Serena Wiliams in 2014 geword het om nie ŉ stel in die Amerikaanse Ope af te staan nie. Maar vanjaar loop sy die gevaar om soos Vanilla Ice ŉ bietjie te lank aan haar kitsroem vas te klou. Sy is deur Alize Cornett in die openingsronde van die New York-skouspel uitgeboender, terwyl sy met 72 plekke op die WTA-ranglys geval het. Raducanu, wat nog onlangs onder die tien voorste vrouespelers ter wêreld getel het, beklee nou die 83ste plek op die ranglys. Dít terwyl Alcaraz tans sy droom uitleef. “Dit is al my droom van ŉ baie jong ouderdom af. Om ŉ Grand Slam-kampioen en die wêreldnommereenspeler te wees, is iets waarvoor ek baie hard gewerk het,” het die 19-jarige speler gesê nadat hy met Casper Ruud in die eindstryd van die Amerikaanse Ope afgereken het. Die jong Spanjaard het Maandag ook sy amptelike plek heel boaan die ATP-ranglys ingeneem; die jongste wêreldnommereenspeler nóg. Vroueranglys: Ander spelers: Victoria Azarenka (21) en Emma Raducanu (83). Mansranglys: Ander spelers: Nick Kyrgios (20) en Andy Murray (43).